Covid-19: Kommer oor SA’ners huisdokters minder besoekArgieffoto ter illustrasie. (Foto: Unsplash) Dit blyk dat Suid-Afrikaners hul huisdokters minder te midde van die Covid-19-pandemie besoek. Mediese kenners is nou bekommerd dat die behandeling van ernstige mediese toestande agterweë bly weens Suid-Afrikaners se vrees om Covid-19 op te doen. ŉ Onlangse peiling deur ŉ Suid-Afrikaanse farmaseutiese maatskappy het ŉ groot afname in die aantal doktersbesoeke sedert die begin van Covid-19 opgemerk, waaronder ŉ 90%-afname in afsprake wat kardiologie betref. Altesaam 50 algemene praktisyns het in Mei aan die kardiovaskulêremedikasie-verskaffer Pharma Dynamics se peiling deelgeneem. Dié peiling het die huidige aantal doktersbesoeke met dié van vorige jare vergelyk. Volgens Pharma Dynamics dui die resultate op ŉ “kommerwekkende neiging wat duisende lewens in gevaar kan stel”. “Terwyl baie mense met geringe kwale moontlik wegbly vanweë die algehele landwye afsondering, toon die peiling dat selfs diegene met lewensbedreigende siektes nie meer gereelde ondersoeke ondergaan nie,” het dr. Anna-Marie Grebe, mediese konsultant by Pharma Dynamics, gesê. Volgens Grebe het kardiologie-konsultasies met tot 90% afgeneem te midde van die Covid-19-pandemie. Argieffoto (Foto: Parentingupstream, Pixabay) Sy verduidelik hoewel die pandemie hoegenaamd nie ligtelik opgeneem moet word nie, moet daar nie uit die oog verloor word dat 1,1 miljard mense oor die wêreld aan hipertensie (hoë bloeddruk) ly nie, van wie 10 miljoen jaarliks aan hipertensieverwante toestande soos beroerte, hartversaking en nierversaking sterf. “Covid-19-gevalle en -sterftes neem steeds toe en ons moedig pasiënte beslis aan om die regte veiligheidsprotokol rakende Covid-19 te volg, maar pasiënte moet egter nié die behandeling van hipertensie en die komplikasies daarvan verwaarloos nie,” het Grebe gepleit. Volgens Grebe dui die vinnige afname in doktersbesoeke daarop dat baie mense eenvoudig te bang is om hul gereelde ondersoeke te laat doen uit vrees dat hulle Covid-19 in ŉ hospitaal of kliniek gaan opdoen. Sommige huisdokters het in die peiling aangedui dat pasiënte dood is aan hartaanvalle weens hul keuse om tuis te bly eerder as om by ŉ dokter aan te klop. “Dokters vrees nou dat baie meer pasiënte dieselfde pad sal stap indien dié ontstellende neiging nie onder die loep geneem en opgevolg word nie,” het Grebe gesê. Grebe doen ŉ beroep op pasiënte met chroniese siektes soos hartsiektes, hipertensie en diabetes om onmiddellik hulp te ontbied as hulle enigsins simptome ervaar – selfs al glo hulle nie dat dit verband hou met hul onderliggende toestande nie, het sy verduidelik. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.